b'\n_START_ARTICLE_\nMongolien invaasio Horezmiin\n_START_SECTION_\nKonfliktin tausta\n_START_PARAGRAPH_\nKarakitain valtakunnan kukistamisen j\xc3\xa4lkeen Mongolivaltakunnan rajat saavuttivat Horezmin valtakunnan. Alueen hallitsijana toiminut \xc5\xa1aahi Ala ad-Din Muhammad oli vastik\xc3\xa4\xc3\xa4n saanut osan alueesta valtaansa. H\xc3\xa4nell\xc3\xa4 oli my\xc3\xb6s kiistaa Bagdadin kalifin kanssa sill\xc3\xa4 \xc5\xa1aahi kielt\xc3\xa4ytyi osoittamasta kunniaa kalifille islamin johtajana ja vaati tunnustusta oman valtakuntansa Sulttaanina. T\xc3\xa4m\xc3\xa4 aiheutti levottomuuksia Horezmin valtakunnan etel\xc3\xa4rajalla. Samaan aikaan mongolit saavuttivat alueen. T\xc5\xa1ingis-kaani n\xc3\xa4ki Horezmin kiinnostavana kauppakumppanina ja jopa mahdollisena liittolaisena._NEWLINE_\xc5\xa0aahi suhtautui kuitenkin ep\xc3\xa4ilev\xc3\xa4sti mongoleihin, ja \xc5\xa1aahin Pekingiss\xc3\xa4 sijainneen l\xc3\xa4hettil\xc3\xa4\xc3\xa4n viestit liioittelivat mongolien kaupunkia vallatessaan tekemi\xc3\xa4 julmuuksia. Joitakin vuosia aiemmin Bagdadin kalifi Al-Nasir oli yritt\xc3\xa4nyt saada aikaan sotaa Horezmin ja Mongolian v\xc3\xa4lille._NEWLINE_T\xc5\xa1ingis-kaani l\xc3\xa4hetti 500-miehisen karavaanin muodostamaan viralliset kauppasuhteet Mongolian ja Horezmin v\xc3\xa4lille. Otrar kaupungin kuvern\xc3\xb6\xc3\xb6ri kuitenkin pid\xc3\xa4tti saapuneen karavaanin j\xc3\xa4senet v\xc3\xa4itt\xc3\xa4en, ett\xc3\xa4 karavaani oli salaliitto Horezmia vastaan. On kuitenkin ep\xc3\xa4todenn\xc3\xa4k\xc3\xb6ist\xc3\xa4, ett\xc3\xa4 karavaanissa oli mukana vakoilijoita._NEWLINE_T\xc5\xa1ingis-kaani l\xc3\xa4hetti toisen ryhm\xc3\xa4n, joka koostui kolmesta suurl\xc3\xa4hettil\xc3\xa4\xc3\xa4st\xc3\xa4 (yksi muslimi ja kaksi mongolia) tapaamaan \xc5\xa1aahia ja vaatimaan karavaanin vapauttamista sek\xc3\xa4 Otrarin kaupungin kuvern\xc3\xb6\xc3\xb6rin rankaisemista. \xc5\xa0aahi pakotti molemmat mongolit ajamaan partansa ja mestasi ryhm\xc3\xa4n muslimij\xc3\xa4senen ennen kuin l\xc3\xa4hetti n\xc3\xa4m\xc3\xa4 takaisin. \xc5\xa0aahi m\xc3\xa4\xc3\xa4r\xc3\xa4si karavaanin j\xc3\xa4senet tapettavaksi. T\xc3\xa4m\xc3\xa4n j\xc3\xa4lkeen T\xc5\xa1ingis-kaani hy\xc3\xb6kk\xc3\xa4si Horezmin valtakuntaa vastaan.'